**Limbažu novada DOME**

Reģ. Nr. 90009114631; Rīgas iela 16, Limbaži, Limbažu novads LV-4001;

E-pasts pasts@limbazunovads.lv; tālrunis 64023003

**PASKAIDROJUMA RAKSTS**

**Limbažu novada pašvaldības domes 2024. gada 25. jūlija saistošajiem noteikumiem Nr. 20 “Par bērnu uzņemšanas un atskaitīšanas kārtību Limbažu novada pašvaldības izglītības iestādēs, kas īsteno pirmsskolas izglītības programmas”**

|  |  |
| --- | --- |
| Paskaidrojuma raksta sadaļa | Norādāmā informācija |
| 1. Projekta nepieciešamības pamatojums | 1.1. Izglītības likuma 17.panta pirmā daļa nosaka, ka katras pašvaldības pienākums ir nodrošināt bērniem, kuru dzīvesvieta deklarēta pašvaldības administratīvajā teritorijā, iespēju iegūt pirmsskolas izglītību un pamatizglītību bērna dzīvesvietai tuvākajā pašvaldības izglītības iestādē, nodrošināt jauniešiem iespēju iegūt vidējo izglītību, kā arī nodrošināt iespēju īstenot interešu izglītību un atbalstīt ārpusstundu pasākumus, arī bērnu nometnes. Vispārējās izglītības likuma 26.panta pirmo daļa nosaka, ka pašvaldību vispārējās pirmsskolas izglītības iestādēs izglītojamos uzņem izglītības iestādes dibinātāja noteiktajā kārtībā, ievērojot Izglītības likuma un citu likumu noteikumus. Izglītības iestādes dibinātājs ir pašvaldība, līdz ar to izglītojamo uzņemšanas kārtība vispārējās pirmsskolas izglītības iestādēs ir jānosaka saistošajos noteikumos.  1.2. Ir izstrādāti jaunā redakcijā saistošie noteikumi „Par bērnu uzņemšanas un atskaitīšanas kārtību Limbažu novada pašvaldības izglītības iestādēs, kas īsteno pirmsskolas izglītības programmas”, nosakot kārtību iesniegumu uzskaites organizēšanai pirmsskolas vecuma bērnu uzņemšanai un atskaitīšanai Limbažu novada pašvaldības izglītības iestādēs, kas īsteno pirmsskolas izglītības programmas. |
| 2. Fiskālā ietekme uz pašvaldības budžetu | Noteikumiem nav tiešas ietekmes uz pašvaldības budžetu. |
| 3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī uz konkurenci | 3.1 Sociālā ietekme – plānots, ka noteikumi pozitīvi ietekmēs cilvēku dzīvesveidu, labsajūtu, sabiedrību kopumā, jo nodrošinās vienotu un pārskatāmu kārtību bērnu uzņemšanai Limbažu novada pašvaldības izglītības iestādēs, kas īsteno pirmsskolas izglītības programmas.  3.2. Ietekme uz vidi – noteikumu īstenošana neradīs ietekmi uz vidi. 3.3. Ietekme uz iedzīvotāju veselību – nav attiecināms.  3.4. Ietekme uz uzņēmējdarbības vidi pašvaldības teritorijā – nav attiecināma.  3.5. Ietekme uz konkurenci – noteikumiem nav ietekmes uz konkurenci. |
| 4. Ietekme uz administratīvajām procedūrām un to izmaksām | Ar saistošo noteikumu spēkā stāšanās brīdi līdzšinējā uzņemšanas kārtība nemainās.  Bērnus pieteikt reģistrācijai uzņemšanai izglītības iestādēs var no bērna dzimšanas brīža. Bērnu reģistrācija notiek visu gadu.  Bērnu reģistrācija uzņemšanai izglītības iestādē notiek iesniedzot iesniegumu:   * elektroniski Limbažu novada pašvaldības izglītības iestāžu, kas īsteno pirmsskolas izglītības programmas vietu sadales komisijai, parakstot to ar drošu elektronisku parakstu un laika zīmogu, nosūtot uz e-pastu: pasts@ limbazunovads.lv vai * klātienē Limbažu novada pašvaldības Centrālās pārvaldes Klientu apkalpošanas centrā, Rīgas ielā 16, Limbažos vai jebkurā citā Limbažu novada pašvaldības Klientu apkalpošanas centrā vai apvienības pārvaldē, kā arī iesniedzot iesniegumu ar pasta starpniecību; * izmantojot Latvija.lv elektroniskos rīkus.   Bērna reģistrācijas iesniegumu var iesniegt bērna vecāki vai personas, kas tos aizstāj, pievienojot pilnvarotajām personām – pilnvaras kopiju vai bāriņtiesas lēmums, ar kuru bērns ievietots attiecīgajā iestādē, aizbildņiem – lēmuma par aizbildniecības nodibināšanu kopiju, audžuvecākiem – līguma par bērna ievietošanu audžuģimenē kopiju.  Reģistrā tiek norādīts:   * reģistrētā bērna kārtas numurs, pieteikšanās datums; * Bērnus identificē pēc tiem piešķirtajiem speciālajiem numuriem, kurus bērna likumiskais pārstāvis saņem, kad ir veikta bērna reģistrācija reģistrā. * Reģistrs tiek papildināts un precizēts katra mēneša pirmajās piecās darba dienās.   Ar šiem saistošajiem noteikumiem netiek paredzētas papildus administratīvo procedūru izmaksas. |
| 5. Ietekme uz pašvaldības funkcijām un cilvēkresursiem | Pašvaldību funkcijas, kuru izpildei tiek izstrādāti šie saistošie noteikumi:  – [Pašvaldību likuma](https://likumi.lv/ta/id/336956-pasvaldibu-likums) 4. panta  pirmās daļas 4. punkta funkcijas, kas noteic, ka viena no pašvaldības autonomajam funkcijām ir gādāt par pirmsskolas izglītības pieejamību;  – [Izglītības likuma](https://likumi.lv/ta/id/50759-izglitibas-likums) [17. panta](https://likumi.lv/ta/id/50759-izglitibas-likums#p17) pirmajā daļā noteiktais pašvaldības pienākums – nodrošināt bērniem, kuru dzīvesvieta deklarēta pašvaldības administratīvajā teritorijā, iespēju iegūt pirmsskolas izglītību bērna dzīvesvietai tuvākajā pašvaldības izglītības iestādē.  Saistošo noteikumu izpilde notiks iesaistot esošos cilvēkresursus.  Ar noteikumu ieviešanu jauni pienākumi un uzdevumi esošajiem darbiniekiem netiks uzlikti, kā arī netiks veidotas jaunas darba vietas. |
| 6. Informācija par izpildes nodrošināšanu | Noteikumu izpildi nodrošinās Limbažu novada izglītības iestāžu, kas īsteno pirmsskolas izglītības programmas vietu sadales komisija un pašvaldības izglītības iestādes, kurās nodrošina pirmsskolas izglītības programmu apguvi.  Noteikumu izpildes nodrošināšanā netiek paredzēta jaunu institūciju izveide, esošo likvidācija vai reorganizācija.  Saistošie noteikumi neparedz veidot jaunas institūcijas. |
| 7. Prasību un izmaksu samērīgums pret ieguvumiem, ko sniedz mērķa sasniegšana | Paredzamie izdevumi ir samērīgi saistošo noteikumu mērķa sasniegšanai pašvaldības autonomo funkciju un brīvprātīgo iniciatīvu izpildē. |
| 8. Izstrādes gaitā veiktās konsultācijas ar privātpersonām un institūcijām | Saistošo noteikumu projekts tika publicēts pašvaldības oficiālajā tīmekļvietnē www.limbazunovads.lv, nosakot termiņu sabiedrības viedokļa paušanai - divas nedēļas no saistošo noteikumu publicēšanas dienas no 15.06.2024 līdz 03.07.2024. Noteiktajā termiņā netika saņemts neviens viedoklis.  Saistošo noteikumu projekts un to paskaidrojuma raksts 2024.gada 18.jūnijā nosūtīts viedokļa noskaidrošanai Izglītības un zinātnes ministrijai.  IZM (10.07.2024.) ir sniegusi viedokli par saistošo noteikumu projektu un kopumā to atbalsta. Vienlaikus izsakot šādus komentārus un priekšlikumus:  1. Noteikumu projekta 2. punktā ir noteikts, ka “pirmsskolas izglītības programmu bērni apgūst līdz 7 gadu vecumam”. Vispārējās izglītības likuma 32. pants nosaka, ka pamatizglītības ieguvi sāk tajā kalendārajā gadā, kurā izglītojamajam aprit 7 gadi. Pirmsskolas izglītības programmu izglītojamais var pabeigt nesasniedzis pilnu 7 gadu vecumu.  2. Noteikumu projekta 3. punkta pirmajā teikumā norādīts, ka “bērnu sagatavošana pamatizglītības apguvei tiek sākta tajā kalendārajā gadā, kurā bērnam aprit pieci gadi”. Piemērojot gramatisko tiesību normu iztulkošanas metodi, var veidoties priekštats, ka bērnu sagatavošana uzsākama nākamajā dienā, kad bērnam apritējuši pieci gadi. Atbilstoši Ministru kabineta 2018. gada 21. novembra noteikumiem Nr. 716 “Noteikumi par valsts pirmsskolas izglītības vadlīnijām un pirmsskolas izglītības programmu paraugiem” (turpmāk – noteikumi Nr. 716) pirmsskolas izglītības programmu īstenošanu uzsāk 1. septembrī. Aicinām izteikt noteikumu projekta 3. punkta pirmo teikumu šādā redakcijā: “Obligātā izglītības vecuma sasniegušo bērnu sagatavošana pamatizglītības apguvei tiek sākta tā kalendārā gada 1. septembrī, kurā bērnam aprit pieci gadi.”  3. Noteikumu projekta 3. punkta trešajā teikumā norādīts, ka “pirmsskolas izglītības programmas apguvi var pagarināt vai saīsināt par vienu gadu”. Piedāvātā redakcija neatbilst Vispārējās izglītības likuma 32. panta trešajai daļai. Piemērojot gramatisko tiesību normu iztulkošanas metodi, var veidoties priekštats, ka pirmsskolas izglītības programmas apguvi var pagarināt vai saīsināt bērnam, kurš sasniedzis piecu gadu vecumu. Taču tāds nav likuma mērķis – tas paredz iespēju uzsākt obligāto pirmsskolas izglītības programmas apguvi vai nu ātrāk – no četru gadu vecuma, vai vēlāk – no sešu gadu vecuma. Aicinām precizēt noteikumu projekta 3. punkta trešo teikumu atbilstoši Vispārējās izglītības likuma 32. panta trešajai daļai.  4. Noteikumu projekta 7. punktā noteikts, ka “Pirmsskolas izglītības programmas apguve izglītības iestādēs sākas atbilstoši Ministru kabineta noteikumiem par mācību gada sākuma un beigu laikiem”. Norādām, ka atbilstoši noteikumos Nr. 716 noteiktajiem pirmsskolas izglītības programmu paraugiem pirmsskolas izglītība nodrošināma nepārtraukti. Obligātā mācību satura īstenošanu plāno un organizē divos posmos: no 1. septembra līdz 31. maijam un no 1. jūnija līdz 31. augustam (skat. noteikumu Nr. 716 1. - 4. pielikumu). Otrajā posmā pirmsskolas izglītības iestādēs tiek organizētas nodarbības, kas nostiprina bērnu iegūtās zināšanas, iemaņas un prasmes. Minētās nodarbības uzskatāmas kā obligāts mācību saturs. Aicinām izteikt noteikumu projekta 7. punktu šādā redakcijā: “Pirmsskolas izglītības programmas apguve izglītības iestādēs nodrošināma atbilstoši Ministru kabineta noteikumiem par valsts pirmsskolas izglītības vadlīnijām un pirmsskolas izglītības programmu paraugiem.”  5. Noteikumu projekta 36. punkts nosaka dokumenta par pirmsskolas izglītības programmas apguvi izsniegšanas kārtību un tā tālāku apriti. Norādām, ka noteikumu Nr. 716 15. punkts nosaka, ka pirmsskolas izglītības apguves nobeigumā pedagogs novērtē un apraksta, kādi ir bērna sasniegumi attiecībā pret obligātā satura apguves plānotajiem rezultātiem un par to rakstveidā informē vecākus vai bērna likumisko pārstāvi. Neviens tiesību akts – Izglītības likums, Vispārējās izglītības likums vai noteikumi Nr. 716 – nenosaka obligātu prasību pedagoga sagatavoto rakstisko dokumentu iesniegt izglītības iestādē, kurā bērns uzsāk mācības 1. klasē. Aicinām izvērtēt noteikumu projekta 36. punkta trešā teikuma nepieciešamību.  6. Aicinām precizēt noteikumu projekta 38. punktu nosakot, ka “izglītības iestādes vadītāja” pieņemtos lēmumus un faktisko rīcību var apstrīdēt Izglītības pārvaldē.  7. Saskaņā ar 2023. gada 28. septembra Limbažu novada pašvaldības domes saistošo noteikumu Nr. 17 “Limbažu novada pašvaldības nolikums” 47. punktu un Limbažu novada pašvaldības domes 2023. gada 21. decembrī apstiprinātā nolikuma “Limbažu novada izglītības pārvaldes nolikums” 38. punktu Izglītības pārvaldes vadītāja pieņemtos lēmumus un faktisko rīcību var apstrīdēt pašvaldības domē. Lūdzam atbilstoši precizēt noteikumu projekta 38. – 40. punktu.  Pēc priekšlikumu saņemšanas ir veikti precizējumi saistošajos noteikumos. |

Limbažu novada pašvaldības

Domes priekšsēdētājs D. Straubergs

ŠIS DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU